Verżjoni Vidjo: San Ġwann tas-Salib "Fejn ma hemmx imħabba, qiegħed int l-imħabba, u ssib l-imħabba." – San Ġwann tas-Salib SAN ĠWANN TAS-SALIB Saċerdot u Duttur tal-Knisja 1542 – 1591 Tagħrif: San Ġwann twieled f'Fontivers fl-1542 minn Gonzalvo d'Yepes u Katerina Alvarez. Missieru kien bniedem għani li kien ġej minn familja nobbli. Imma kien waqa' f'tant faqar li kważi kienu jbatu l-ġuħ. Kellu żewġ aħwa oħra akbar minnu; Ġużeppi li hu venerabbli u anke kellu s-setgħa li jagħmel il-mirakli, u Lwiġi. Minn ċkunitu Ġwanni kien juri li hu mogħni b'moħħ tajjeb. Ta' erba' snin waqa' fi xmara u kien qed jegħreq għax kien għeb taħt l-ilma, u darba oħra, meta kellu ħdax-il-sena, waqa' ġo bir bla ħorża waqt li kien qed jilgħab ma' xi tfal oħra. Ommu Katerina għalkemm fqira u romlot kmieni għamlet kull sagrifiċċju biex tgħallmu l-iskola. Kienet tibagħtu f'kulleġġ tal-Ġiżwiti. Wara li spiċċa l-iskola, Ġwanni ried jitgħallem sengħa. Ipprova jitgħallem ta' mastrudaxxa, ta' ħajjat, ta' skultur u ta' pittur. Imma ftit li xejn irnexxa f'dawn is- snajja. Fl-aħħar sar infermier biex jieħu ħsieb u jgħin lill-morda foqra. Kulħadd kien irid lilu biex idewwihom, daqskemm kellu qalbu tajba. Sadanittant l-istudju ma ħallieh qatt. Qabel ma kien jibda x-xogħol ta' kuljum kien jisma' l-quddiesa b'ħerqa kbira. Bil-mod il-mod ħass ruħu miġbud lejn il-ħajja reliġjuża u ta' 20 sena daħal Karmelitan. Kien novizz u student ta' eżempju għal kulħadd. Għall-ubbidjenza kien lest li jagħmel kollox, u kellu ġibda kbira lejn it-tgħakkis tal-ġisem. San Ġwann qaddes l-ewwel quddiesa fl-1563, u dakinhar kellu żewġ grazzji kbar; waħda li minn idejh iqarben lil ommu, u l-oħra l-grazzja li kien ilu jitlob żmien twil li f'ħajtu kollha qatt ma jaqa' fid-dnub mejjet. Imma San Ġwann qatt ma kien jgħid biżżejjed fejn tidħol l-imħabba ta' Alla u t- tgħakkis tiegħu nnifsu. Għalhekk li kien trawwem fih il-ħsieb li jindifen għad-dinja billi jingħalaq maċ-Ċertosini sakemm Santa Tereża wrietu t-triq li Alla kien sejjaħlu għaliha. Taħt it-tmexxija ta' Santa Tereża u wara li qala' l-permessi meħtieġa, flimkien ma' Patri Tonin ta' Ġesù u Fra Ġużepp ta' Kristu, San Ġwann waqqaf l-ewwel dar tal-Karmelitani Riformati f'Duruelo, raħal l-aktar fqir u minsi li bħalu ħadd ma seta' jsib. Il-kunvent kien dar mill-iżjed fqira, biex ikun għalihom ta' għajnuna biex waqt li jgħakksu 'l ġisimhom ħsiebhom jgħammar biss f'Alla. B'hekk waqt li jagħtu 'l Alla t-tifħir li jistħoqqlu, ipattu għall-ħtijiet tad-dinja. Ħsiebhom kien li jgħixu għal Alla biss. B'tifkira ta' din il-ħajja ġdida Patri Ġwann ta' San Mattija biddel ismu u sar Patri Ġwann tas-Salib, biex ifisser li s-salib kellu jkun il-mera ta' ħajtu. It-tajjeb kulħadd iridu miegħu, u hekk ġralu Patri Ġwann tas-Salib. Il-kunventi kollha tal-Karmelitani Riformati kienu jriduh magħhom, imma fl-aħħar rebaħ il-monasteru tas-Sorijiet ta' Avila. F'dan il-monasteru kien hemm aktar minn 190 soru. Il-ħajja tagħhom ftit li xejn kienet taqbel mal-ħajja reliġjuża. Għadda ħames snin hemmhekk u l-monasteru ta' Avila nbidel bħal lejl minn nhar. It-talb, il-ġabra, is-skiet u t-tgħakkis bdew jiġu mħarsin, kif jixraq. San Ġwann għaraf inissel f'dawk il-Karmelitani x-xewqa li jgħixu biss għal Alla. Wara ħafna taħbit u talb kollox kien jidher miexi sewwa f'dak il-monasteru, meta f'daqqa waħda San Ġwann u Patri Ġermano ġew maqbudin u mixħuta l-ħabs li f'dak iż-żmien kien ikollhom fil-kunventi. San Ġwann ġie meħud fil-ħabs tal-kunvent ta' Toledo għax qalu li kien qed iġib il-ġlied u l-firda fost il-patrijiet. Santa Tereża malli saret taf, kitbet ittra qawwija lir-Re Filippu II ta' Spanja, biex isir il-ħaqq kif imiss, imma għalxejn. San Ġwann dam disa' xhur fil-ħabs ta' Toledo, magħluq f'kamra ċkejkna bla dawl, jiekol ħobż u ilma. Lanqas kienu jħalluh iqaddes u kienu jħalluh joħroġ darba kultant biex jagħti bil-ħabel fuq spallejh fir-refetorju quddiem il-patrijiet l-oħra. Fl-aħħar xhur li għamel magħluq f'dan il-ħabs, kien jieħu ħsiebu Fra li kellu qalbu tajba ħafna. Kien iġib musbieħ lil San Ġwann, pinna u xi ftit karti biex jikteb u kultant kien iħallih jippassiġġa xi ftit fil-kuritur. B'hekk San Ġwann kiteb, f'dan iż-żmien, l-aħjar poeżiji tiegħu li jfissru l-għaqda tar-ruħ ma' Alla, fosthom il-poeżija: "L-Għanja tar-Ruħ." F'dawn id-disa' xhur San Ġwann tas-Salib bata' u sofra mhux biss minn nuqqas ta' ikel imma I-aktar għax kien miżmum mit-tqarbin li kien tant iħobb. Għadda minn tiġrib bla qjies, imma kien dejjem ferħan għax kull ruħ magħquda ma' Alla tgħix fil-paċi. Kien jaf x'iġifieri meta kiteb il-poeżija: "Lejl fid-Dlam" fejn fisser it-tiġrib minn kull naħa li trid tgħaddi minnu r-ruħ għatxana għal Alla. Ftit jiem qabel il-festa ta' Santa Marija, San Ġwann kellu dehra mill-Madonna li nebbħitu kif kellu jaħrab minn dak il-ħabs, u żguratu li fil-festa tagħha kellu jkun ħieles. Darba sema' leħen jgħidlu: "Ġwanni x'titlob minni!" Malli żgura ruħu li kien il-Kurċifiss li qiegħed ikellmu, Ġwanni wieġeb: "Sinjur, jien nixtieq li nbati u li nkun immaqdar għall-imħabba tiegħek." U Ġesù laqa' t-talba tiegħu, għax ftit wara sar il-Kapitlu fejn tela' Provinċjal Patri Nikola Doria li kellu fehmiet strambi mhux ftit. San Ġwann tas-Salib kien bniedem sinċier u meta ra li s-sorijiet Karmelitani, li wara l-mewt ta' Santa Tereża kienu mmexxija minn Madre Anna ta' Ġesù ma kinux qed jiġu meqjusa kif imiss mill-Provinċjal talab li kollox jimxi kif suppost bil-ħaqq. Għax qal is-sewwa ġie mneħħi minn kull uffiċċju li kellu, u mibgħut lejn il-Messiku. San Ġwann ried kieku jobdi, imma marda serja li qabditu żammitu fi Spanja. Darb'oħra wara li ra li żewġ reliġjużi ma kinux qed jaqdu dmirhom kif imiss u kienu ta' ħsara għall-oħrajn, talab li ċerti ħwejjeġ ma jibqgħux sejrin kif kienu. Imma għall-kuraġġ u reqqa tiegħu, Patri Ġwann ħallasha qares, għax qalgħu ħafna ħwejjeġ kontrih sakemm kellha ssir inkjesta fuq l-imġiba tiegħu. Sabuh bla ħtija, imma ħadd ma tah raġun. Issa, Patri Ġwann kulma jmur kien qiegħed jikber. Għamel ġid kemm felaħ iżda sab ruħu minsi qabel il-waqt. Ġietu I-ordni biex imur l-Indja. Mill-ġdid ried jobdi, imma r-rieda ta' Alla kienet xort'oħra. Sadattant baqa' jikteb poeżiji biex ikantawhom is-sorijiet u fl-istess ħin jitgħallmu. Huma kienu jieħdu pjaċir ikantawhom imma sabuhom tqal wisq biex jifhmuhom, għalhekk talbu lil San Ġwann biex ifissirhomlhom. B'hekk kiteb: "It-Telgħa għall-Karmelu" u "Il-Fjamma tal-Imħabba Ħajja." Meta San Ġwann ma kienx jista' jaħdem aktar tawh jagħżel kunvent fejn ried imur, iżda huwa kiteb u qal: "Min irid igawdi għandu bżonn ibati, biex tkun ferħan hemm bżonn ngħaddi mit-tiġrib, biex ikollok kollox trid tagħti kollox, ir-ruħ li trid lil Alla għandha tfittex mhux dak li jogħġobha imma dak li l-aktar iġagħalha ġġarrab." Għal daqshekk San Ġwann għażel il-kunvent ta' Ubeda, fejn kien hemm superjur wieħed minn dawk ir-reliġjużi li għax ikkorreġieh kien tant ikkalunjah u għamillu ħsara. San Ġwann kien nesa kollox u ħafirlu, imma dak is-superjur baqa' jżomm. U fl-aħħar jiem ta' ħajtu Patri Ġwann ġarrab ferm minn dan il-bniedem, li kien jieħdu bil- herra u jimxi miegħu bħallikieku kien xi wieħed bla ġieħ. San Ġwann tas-Salib ma kien jilmenta qatt. Dejjem ferħan li jġarrab kollox għal Alla. Il-mard baqa' dieħel 'il ġewwa. Patri Ġwann talab maħfra lil kulħadd u f'nofs il-lejl tal-14 ta' Diċembru, 1591 ittajjar lejn Alla. Il-Knisja permezz tal-Papa Beneditt XIII għarfitu bħala qaddis; u l-Papa Piju XI għamlu Duttur tal-Knisja. San Ġwann tas-Salib huwa msejjaħ 'Id-Duttur Mistiku' għax hu l- aktar għaref tal-Knisja li jfisser kif il-grazzja tgħaqqad ir-ruħ ma' Alla f'għaqda sħiħa u misterjuża. Il-festa ta' dan il-qaddis kbir issir nhar l-14 ta' Diċembru, il-jum li fih twieled għas-sema. Ħsieb : Dawn li ġejjin huma ħsibijiet ta' San Ġwann tas-Salib: Iċħad ix-xewqat tiegħek, u ssib dak li tixtieq qalbek; għax int fejn taf jekk ix-xewqat u l-ġibdiet tiegħek humiex skont ma jridhom Alla? Għemil tajjeb, magħmul għal kollox u fis-safa għal Alla, f'sider kollu safa, iħejji saltna sħiħa għall-imgħallem tiegħu. Ir-ruħ imkebbsa bl-imħabba hija ħelwa, ġwejda, umli u kollha sabar. Min jitlef okkażjoni tajba huwa bħal wieħed li jħalli għasfur jaħrablu minn idu, imbagħad ma jkunx jista' jerġa' jaqbdu. Jiena ma għaraftekx, Mulejja, għax bqajt nixtieq nagħraf il-ħwejjeġ u nitgħaxxaq bihom. Ħsieb wieħed biss tal-bniedem jiswa ħafna aktar mid-dinja kollha; mela jistħoqq biss lil Alla waħdu. L-ispirtu tiegħi nixef ġewwa fija, għax jinsa jieħu l-ikel min għandek, Mulej. Imbierek huwa dak li jqiegħed fil-ġenb il-gosti u l-ġibdiet tiegħu, u jħares lejn il-ħwejjeġ kollha fid-dawl tar-raġuni qabel ma jagħmilhom. Int, Mulej, iddur bil-ferħ u l-imħabba lejn min joffendik ħalli terfgħu mill-ġdid, u jiena ma ndurx lejn min jirrabjani ħalli ngħollih u nagħtih ġieħ. Mulej Alla tiegħi, Int ma tkunx barrani għal min ma jagħmilx lilu nnifsu barrani għalik; kif jistgħu jgħidu li Int ma tagħmilx preżenti lilek innifsek? Jekk trid tasal biex tikseb ġabra qaddisa, int tiksibha, mhux billi tilqa', iżda billi tiċċaħħad. Jekk kull fejn immur, immur miegħek, Alla tiegħi, kullimkien kollox imurli tajjeb, ukoll kif nixtieq li jmur tajjeb miegħek. La taħsibx li se togħġob lil Alla billi tagħmel ħafna għemil tajjeb daqskemm billi tagħmlu b'rieda tajba, u bla ebda rabta ma' xi ħadd u mingħajr ma tħares lejn wiċċ ħadd. Fil-għabex tal-ħajja għad jeżaminawk fl-imħabba. Tgħallem ħobb kif Alla jrid ikun maħbub u ħalli fil-ġenb it-temperament tiegħek. Il-bniedem la jaf kif jifraħ sewwa u lanqas kif jitnikket sewwa, għax ma jagħrafx id-distanza li hemm bejn it-tajjeb u l-ħażin. F'kull xorta ta' tiġrib, ersaq malajr lejn Alla bil-fiduċja, u tkun imsaħħaħ u mdawwal u mgħallem sewwa. Talba : O Alla, int tajtna lis-saċerdot San Ġwann tas-Salib b'eżempju mill-isbaħ taċ-ċaħda sħiħa tagħna nfusna u ta' mħabba kbira għas-salib: agħmel li ngħixu dejjem bħalu, biex naslu li narawk wiċċ imb 'wiċċ fis-sebħ tiegħek ta' dejjem. Bi Kristu Sidna. Ammen. (Talba mil-Liturġija tas-Sigħat) Liturġija tas-Sigħat: Agħfas fuq PDF jew WORD biex tniżżel id-dokument. English Version: http://saintscatholic.blogspot.com/2010/12/st.html Alternative Reading: https://www.franciscanmedia.org/saint-john-of-the-cross/ Wikipedia: https://en.wikipedia.org/wiki/John_of_the_Cross Nota: It-Tagħrif dwar dan il-qaddis tal-lum huwa meħud mis-sit tal-Parroċċa ta' Fleur-de-Lys. __ATA.cmd.push(function() { __ATA.initDynamicSlot({ id: 'atatags-26942-5ed64edd9cd5b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
14 ta' Dicembru: San Ġwann tas-Salib